 بشري حقونه: په ۱۳۹۶ کال کې ۲۷۷ ښځې وژل شوي
د افغانستان د ښځو شبکه وایي افغان حکومت دې د ښځو پر وړاندې د تاوتریخوالي پیښې په جدي توګه وڅیړي.
د افغانستان د بشري حقونو د خپلواک کمیسیون کمیشنره ثریا صبحرنګ وایي په ۱۳۹۶ کال کې ۲۷۷ ښځې د کورني تاوتریخوالي له امله وژل شوي دي چې په کې ۱۳۶ د ناموسي وژنو پیښې شاملې دي. آغلې صبحرنګ د دوشنبې په ورځ، د فرخندې د وژلو د دریم تلين په مناسبت یوې غونډه کې وویل، په دغو پیښو کې ۵۱ ښځې په مرموز ډول وژل شوي او عاملین یې نه دي معلوم. "". په همدې حال کې د افغانستان د ښځو شبکه وایي افغان حکومت دې د ښځو پر وړاندې د تاوتریخوالي پیښې په جدي توګه وڅیړي. دغه شبکه د یوې افغانې پیغلې فرخندې قضيې ته په اشارې وایي، چې عدلي او قضايي بنسټونو دغه قضیه په خنډ او ځنډ سره وڅیړله. د دغې شبکې یوې غړې سیما سخا وویل د ښځو پر وړاندې د تاوتریخوالي د پیښو په څیړلو کې د جدیت نشتوالی د دې لامل کیږي چې د ښځو پر وړاندې د تاوتریخوالي ترسره کونکي با جرأته شي. "". د افغان ښځو د شبکې پر وینا د فرخندې قضیه چې پنځه میاشتې وخت ورکړل شوی وه د هغې له مرګ څخه درې کاله وروسته وتړل شوه. ۲۷ کلنه فرخنده درې کاله وړاندې په کابل ښار کې د قران سوزولو په تور د یو شمیر قهر جنو کسانو لخوا په وهلو او ډبولو ووژل شوه. خو د پولیسو د پلټنو په نتیجه کې پر هغې لګیدلې تور ناسم وبلل شو او د پیښې عاملینو ته یې د بند سزا ورکړل شوه.